Document ID: 31998R2786

Uredba Komisije (ES) št. 2786/1998
z dne 22. decembra 1998
o spremembi obdobja za odobritev dodatkov iz člena 9i(1) Direktive Sveta 70/524/EGS
KOMISIJA EVROPSKIH SKUPNOSTI JE
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 70/524/EGS z dne 23. novembra 1970 o dodatkih v krmilih 1, kakor je bila nazadnje spremenjena z Uredbo Komisije (ES) št. 2785 2, in zlasti členov 9j in 3 Direktive,
ker Direktiva 70/524/EGS določa, da je nove dodatke ali uporabo dodatkov dovoljeno odobriti ob upoštevanju napredka znanstvenega in tehničnega znanja;
ker je začasno odobritev novih dodatkov ali uporabe dodatkov mogoče dati za obdobje pet let, če pri dovoljeni vsebnosti v krmilih nimajo škodljivih učinkov na zdravje ljudi ali živali oziroma na okolje, niti ne škodujejo potrošniku zaradi spremenjenih značilnosti proizvodov iz rejnih živali, če je mogoče nadzorovati njihovo prisotnost v krmilih in če je glede na razpoložljive rezultate razumno domnevati, da po vključitvi v krmila ugodno vplivajo na značilnosti teh krmil ali na proizvodnjo rejnih živali;
ker raziskave raznih dodatkov, ki so navedeni v členu 9i(1) Direktive 70/524/EGS in so bili premeščeni v poglavje III Priloge B te direktive ter jih je skladno s tem mogoče začasno odobriti na državni ravni do 30. novembra 1998, še niso zaključene; ker je treba obdobje za odobritev teh snovi podaljšati za vnaprej določen čas;
ker se je Komisija posvetovala z Znanstvenim odborom za prehrano živali glede odobritve antibiotikov in kokcidiostatikov, vključenih v Prilogo k tej uredbi; ker je ta odbor dal mnenje glede učinkovitosti, varnosti in možnosti nadzorovanja teh snovi;
ker so ukrepi, predvideni s to uredbo, v skladu z mnenjem Stalnega odbora za krmila,
SPREJELA NASLEDNJO UREDBO:
Člen 1
Poglavje III Priloge B k Direktivi 70/524/EGS se spremeni skladno s Prilogo k tej uredbi.
Člen 2
Ta uredba začne veljati tretji dan po objavi v Uradnem listu Evropskih skupnosti.
Uporablja se z učinkom od 1. decembra 1998.
Ta uredba je v celoti zavezujoča in se neposredno uporablja v vseh državah članicah.
V Bruslju, 22. decembra 1998

Labels: 0
17
6